[{"text_idx": "#000001", "text": "Cymru a Chernyw i gydweithio ar feysydd sy\u2019n gyffredin rhyngddynt"}, {"text_idx": "#000002", "text": "Mae Llywodraeth Cymru a Chyngor Cernyw wedi llofnodi cytundeb i gydweithio\u2019n agos ar feysydd sydd o ddiddordeb i\u2019r naill a\u2019r llall."}, {"text_idx": "#000005", "text": "Mae\u2019r cytundeb yn cadarnhau\u2019r berthynas hir sy\u2019n bodoli rhwng Cymru a Chernyw. Mae\u2019r Prif Weinidog a\u2019r Cynghorydd Taylor wedi bod yn trafod dyfnhau\u2019r berthynas ers y llynedd ac wedi bod yn gweithio tuag at drefniant ffurfiol."}, {"text_idx": "#000006", "text": "Dywedodd y Prif Weinidog Mark Drakeford: \u201cMae llawer o gysylltiadau hanesyddol, diwylliannol ac ieithyddol rhyngom ni a Chernyw, ac mae gan ein heconomi\u0308au a\u2019n poblogaethau lawer o nodweddion tebyg. Mae\u2019r elfennau cyffredin hyn yn ein galluogi i ddysgu oddi wrth ein gilydd mewn meysydd sy\u2019n effeithio ar ein poblogaethau, yn enwedig y meysydd sy\u2019n cael sylw yn y cytundeb heddiw."}, {"text_idx": "#000007", "text": "\u201cRwy\u2019n edrych ymlaen at gydweithio\u2019n agosach, adeiladu ar ein perthynas gref, rhannu arferion gorau ac ystyried meysydd eraill y gallwn gydweithio arnynt yn y dyfodol.\u201d"}, {"text_idx": "#000008", "text": "Dywedodd y Cynghorydd Taylor: \u201cMae Cernyw yn falch o\u2019i threftadaeth Geltaidd, ac mae\u2019r ffaith fod cymaint o gysylltiadau diwylliannol a\u0302 Chymru yn dangos yn glir i mi y byddai cryfhau ein cysylltiadau o fudd enfawr i\u2019r ddwy ochr. Roeddwn wrth fy modd fod y Prif Weinidog yr un mor frwdfrydig yngly\u0302n a\u0302 hyn, ac rydym wedi gallu dod i gytundeb i ffurfioli\u2019r berthynas."}]